henrick vander lynden
It het zijn comen in recht voe meye en scepen van loeven inde banck
aldaer gielijs moutbroec van langdorp in deen zijde en henrick
vander lynden als momboer clemencien sijns wijfs weduwe andries
wilen van hodonck en dochter willems wilen moutbroecx brueds
des voirs gielijs moutbroecx in dande daer de voirs gielijs
moutbroex een aensprake dede ten voirs henricken vander lynden
waert Seggende dat de voirs wilen willem moutbroex sijn
brueder hem sculdich was en sculdich bleef ter tijt dat hij starf
de some van c en l rijnschen gulden en meer ande somen van
gelde die hij inden rechte opdede en dat dat waer was
dat boet hij hem sevenster te houden ten heyligen gelijcmen dat
op enen dooden sculdich wae te doen Seyde voerts dat de voirs
wilen andries van hoedonc met der voirs clemencien en als
hoer man en momboir aenveert heeft hadde de have des voirs
wilen willems moutbroex na des selfs willems doet als sijn
oer en erfgename en de voirs clemencie hadde aenveert des
voirs wilen andries hoirs mans have nae sijn doet en de voirs
henrick vander lynden hadde de selve clemencie getruwt nae
staet der heyliger kercken en oic aenveert met hoer haven
dwelc de voirs gielijs al boet te thoenen en met den mynsten
inden rechte mede te gestane hoepte zo wair hij dit gethoene
conste dat hem de voirs henrick de voirs schout opleggen
soude na de eede die hij daer af boet als op enen dooden
Seggen voerts de voirs gielijs moutbroex al waert also dat
de voirs henrick seggen woude dat tuschen den voirs gielise
moutbroex in deen zijde en merten moutbroex des voirs
willems soen was en den voirs andriese als momboer der voirs
clemencien sijns wijfs in dand zijde een seggen geseeght was van
stote die zij tuschen beyde hadden so boot hij te thoenen metten goeden
manen die daer af seggers waen dat dat seggen nergens af
en was geseeght dan van stote die sij hadden van ii rijnschen gulden
erflic daer af de voirs gielijs gheen goede vesticheit en hadde
van enen potte en eenre flesschen hoepte en seyde na thoenisse
dat hij daer af boet dat hem de voirs henrick sculdich wae
opte leggen de voirs somen gelts en des was hij wael getroest
tot den rechte Op dwelc hem de voirs henrick verantwerde
kennende dat hij clemencien getruwt hadde en met hoer have
aentveert hadde en dat de voirs wilen andries des voirs
wilen willems hans als momboir sijns wijfs aenveert hadde
en des hem de voirs gielijs van dien goeden also te aenveerden
vermeten heeft maer hoepte dat hem die aensprake gheen
aensprake ontstade doen en soude bij veel redenen die hij
daer toe dede seggen en besundert dat tvoirs seggen